               EUROPSKA KOMISIJA
            Bruxelles, 15.9.2017.
            COM(2017) 544 final
            2017/0234(NLE)
            Prijedlog
            ODLUKE VIJEĆA
            o stajalištu koje treba donijeti, u ime Europske unije, u Izvršnom odboru Programa Visokog povjerenika Ujedinjenih naroda za izbjeglice

               OBRAZLOŽENJE

               1.Predmet prijedloga

               Ovaj prijedlog odnosi se na odluku o utvrđivanju stajališta koje treba donijeti u ime Unije u Izvršnom odboru Programa Visokog povjerenika Ujedinjenih naroda za izbjeglice („Izvršni odbor”) u vezi s predviđenim donošenjem zaključka o strojno čitljivim putnim ispravama za izbjeglice i osobe bez državljanstva.

               2.Kontekst prijedloga

               2.1.Rezolucija Gospodarskog i socijalnog vijeća Ujedinjenih naroda od 30. travnja 1958. o osnivanju Izvršnog odbora Programa Visokog povjerenika Ujedinjenih naroda za izbjeglice

               Izvršni odbor osnovan je Rezolucijom Gospodarskog i socijalnog vijeća Ujedinjenih naroda od 30. travnja 1958. o osnivanju Izvršnog odbora Programa Visokog povjerenika Ujedinjenih naroda za izbjeglice (E/RES/672 (XXV)). U skladu s tom Rezolucijom Izvršni odbor djeluje kao savjetodavno tijelo u pogledu normi i politika koje se odnose na međunarodnu zaštitu izbjeglica.

               2.2.Izvršni odbor Programa Visokog povjerenika Ujedinjenih naroda za izbjeglice

               Izvršni odbor sastoji se od članova i promatrača. Članstvo je ograničeno na države. Status promatrača odobrava se državama i drugim subjektima. Izvršni odbor trenutačno broji 101 državu članicu, među kojima je 27 država članica EU-a, 16 država promatrača, među kojima je jedna država članica EU-a, i 39 promatrača koji nisu države, uključujući Europsku uniju.

               Promatrači, za razliku od članova, nemaju pravo glasa, ali imaju pravo govoriti na javnim sastancima Izvršnog odbora. U pogledu međuvladinih organizacija koje imaju status promatrača u Izvršnom odboru, pravilo 38. drugi stavak Poslovnika Izvršnog odbora, kako je zadnje izmijenjen u listopadu 2016., predviđa: Odbor na preporuku Stalnog odbora može na godišnjoj osnovi odlučiti o pozivu međuvladinim organizacijama sa statusom promatrača u Odboru na sudjelovanje u njegovim privatnim sastancima o pitanjima azila i izbjeglica u okviru njihove nadležnosti. Na temelju te odredbe Izvršni odbor pozvao je 5. svibnja 2017. Europsku uniju na sudjelovanje u njegovim privatnim sastancima o pitanjima azila i izbjeglica u okviru nadležnosti Europske unije.

               Izvršni odbor redovito donosi tematske zaključke o zaštiti izbjeglica. Tematski zaključci o zaštiti izbjeglica donose se konsenzusom članova Izvršnog odbora. Oni se pripremaju na nizu privatnih sastanaka članova Izvršnog odbora i međuvladinih organizacija, koje su u svojstvu promatrača pozvane da sudjeluju na tim privatnim sastancima, u suradnji sa stručnjacima iz UNHCR-a.

               2.3.Predviđeni akt Izvršnog odbora Programa Visokog povjerenika Ujedinjenih naroda za izbjeglice

               Izvršni odbor će od 2. do 6. listopada 2017. na svojoj 68. sjednici donijeti zaključak o strojno čitljivim putnim ispravama za izbjeglice i osobe bez državljanstva („predviđeni zaključak”).

               Na temelju poziva Izvršnog odbora u skladu s pravilom 38. drugim stavkom Poslovnika, Europska unija sudjelovala je u pripremi predviđenog zaključka. Države članice EU-a, koje su ujedno članovi Izvršnog odbora, sudjeluju u donošenju predviđenog zaključka.

               Svrha je nacrta predviđenog zaključka, koji je nastao na temelju privatnih sastanaka od 30. svibnja, 8. lipnja, 12. lipnja, 16. lipnja te 11. i 12. rujna, pozvati sve države koje su stranke Konvencije o statusu izbjeglica iz 1951. („Konvencija iz 1951.”) te Konvencije o pravnom položaju osoba bez državljanstva iz 1954. („Konvencija iz 1954.”) da uvedu strojno čitljive putne isprave iz Konvencije u skladu sa standardom 3.12 i dokumentom 9303 Međunarodne organizacije civilnog zrakoplovstva (ICAO), ako to već nisu napravile, te pozvati sve države koje nisu stranke tih konvencija i koje već izdaju strojno čitljive putne isprave izbjeglicama i osobama bez državljanstva da dijele dobru praksu s drugim zainteresiranim državama koje nisu stranke tih konvencija kako bi ih potakle da uvedu takve putne isprave, ako to već nisu napravile. Predviđeni zaključak predviđa i obvezu Izvršnog odbora da olakša prelazak na strojno čitljive putne isprave i njihovo kontinuirano izdavanje izbjeglicama i osobama bez državljanstva, mobilizacijom financijskih resursa i osiguravanjem izgradnje kapaciteta i tehničke potpore, prema potrebi, u suradnji s ICAO-om i UNHCR-om.

               U predviđenom zaključku napominje se da su od sastavljanja konvencija iz 1951. i 1954. međunarodni standardi i specifikacije za putne isprave znatno izmijenjeni te da se učinkovito ostvarivanje prava izbjeglica i osoba bez državljanstva koje zakonito borave na državnom području države članice i treba im izdati putnu ispravu koja će im omogućiti da putuju izvan tog državnog područja, kako je navedeno u člancima 28. tih konvencija te njihovim dodacima i prilozima, može najbolje osigurati davanjem pristupa izbjeglicama i osobama bez državljanstva putnim ispravama u skladu sa standardima ICAO-a, osobito u pogledu strojne čitljivosti.

               U predviđenom zaključku upućuje se i na tekuće multilateralne rasprave o izbjeglicama, kao što su one o globalnom paktu o izbjeglicama.

               3.Stajalište koje treba donijeti u ime Unije

               Unija bi trebala podržati donošenje zaključka Izvršnog odbora o strojno čitljivim putnim ispravama za izbjeglice i osobe bez državljanstva.

               Poželjno je da putne isprave koje su države izdale izbjeglicama i osobama bez državljanstva koje zakonito borave na njihovu državnom području posjeduju sigurnosna obilježja u skladu s međunarodnim standardima, odnosno ICAO-ovim standardom 3.12 i dokumentom 9303 o strojno čitljivim putnim ispravama. Zbog njihove zaštite od krivotvorenja i zlouporabe te su putne isprave sigurnije.

               Uredbom Vijeća br. 2252/2004 od 13. prosinca 2004. o standardima za sigurnosna obilježja i biometrijske podatke u putovnicama i putnim ispravama koje izdaju države članice
                  1
               , kojom se utvrđuje minimalna razina sigurnosti koju bi putovnice i putne isprave država članica trebale jamčiti, od država članica već se zahtijeva da ispunjavaju zahtjeve iz dokumenta 9303 ICAO-a, osobito u pogledu postupaka njihova izdavanja te strojno čitljive stranice s osobnim podacima. Uredba se primjenjuje na sve putne isprave izdane u državama članicama, uključujući isprave izdane osobama bez državljanstva te korisnicima izbjegličkog statusa i korisnicima supsidijarne zaštite u skladu s člankom 25. Direktive 2011/95/EU Europskog parlamenta i Vijeća od 13. prosinca 2011.
                  2
                („Direktiva o kvalifikaciji”), uz uvjet da im je valjanost dulja od 12 mjeseci. Uredba (EZ) br. 2252/2004 predstavlja razvoj odredaba schengenske pravne stečevine u kojima Ujedinjena Kraljevina i Irska ne sudjeluju.

               Prijedlogom nove uredbe Europskog parlamenta i Vijeća od 13. srpnja 2016. koja će zamijeniti Direktivu o kvalifikaciji („Prijedlog uredbe o kvalifikaciji”)
                  3
                propisuje se da države članice ispunjavaju minimalne standarde u pogledu sigurnosnih obilježja i biometrijskih podataka iz Uredbe (EZ) br. 2252/2004 ili jednakovrijedne standarde kada izdaju putne isprave korisnicima izbjegličkog statusa i korisnicima supsidijarne zaštite, s rokom valjanosti od najmanje godinu dana, u skladu s Prijedlogom uredbe o kvalifikaciji. Protokol br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priložen Ugovoru o Europskoj uniji i Ugovoru o funkcioniranju Europske unije, primjenjuje se na sudjelovanje Ujedinjene Kraljevine i Irske u donošenju i primjeni predložene Uredbe.

               U duhu članka 3. stavka 5. UEU-a Unija te standarde promiče i u odnosima s drugim zemljama. Kada je riječ o strankama konvencija iz 1951. i 1954., to doprinosi učinkovitom ostvarivanju prava izbjeglica i osoba bez državljanstva koje zakonito borave na državnom području stranke i treba im se izdati putna isprava koja će im omogućiti da putuju izvan tog državnog područja, utvrđenih u člancima 28. tih konvencija te u njihovim dodacima i prilozima.

               U svakom je slučaju primjereno utvrditi stajalište koje treba donijeti u ime Unije u Izvršnom odboru, s obzirom na to da predviđeni zaključak o strojno čitljivim putnim ispravama za izbjeglice i osobe bez državljanstva može utjecati na zajednička pravila iz Uredbe Vijeća br. 2252/2004, Direktive 2011/95/EZ Europskog parlamenta i Vijeća te Prijedlog uredbe Europskog parlamenta i Vijeća koja će zamijeniti Direktivu 2011/95/EZ.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Članak 218. stavak 9. UFEU-a primjenjuje se neovisno o tome je li Unija članica tijela ili stranka određenog sporazuma
                  4
               .

               Pojam „akata koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali „presudno utječu na sadržaj propisa koje donese zakonodavac Unije”
                  5
               .

               4.1.2.Primjena u ovom slučaju

               Izvršni odbor osnovan je na temelju sporazuma, odnosno Rezolucije Gospodarskog i socijalnog vijeća Ujedinjenih naroda od 30. travnja 1958. o osnivanju Izvršnog odbora Programa Visokog povjerenika Ujedinjenih naroda za izbjeglice.

               Zaključak koji Izvršni odbor treba donijeti akt je koji proizvodi pravne učinke. Iako zaključci Izvršnog odbora nisu pravno obvezujući, oni utječu na tumačenje i daljnji razvoj međunarodnih standarda u području zaštite izbjeglica. Oni imaju važnu ulogu u određivanju načina na koji se Konvencija iz 1951. i Protokol od 31. siječnja 1967. o statusu izbjeglica („Protokol iz 1967.”) tumače i primjenjuju. Ured visokog povjerenika Ujedinjenih naroda za izbjeglice (UNHCR) koristi se zaključcima Izvršnog odbora u izvršavanju svoje dužnosti nadziranja primjene odredaba Konvencije iz 1951. i Protokola iz 1967., u čemu mu stranke u skladu s člankom 35. Konvencije iz 1951. pomažu. Zaključci Izvršnog odbora imaju važnu ulogu u daljnjem razvoju međunarodnog režima zaštite izbjeglica na način koji nadopunjuje i jača Konvenciju iz 1951. i njezin Protokol iz 1967., koji obvezuju stranke
                  6
                i koje je Opća skupština UN-a pozdravila
                  7
               . Oni su dokaz već uspostavljenog pravila međunarodnog običajnog prava ili dovode do stvaranja prava. Nacionalni i međunarodni sudovi, uključujući Europski sud za ljudska prava
                  8
               , ponekad im pridaju veliku važnost.

               Ta će se razmatranja vjerojatno primjenjivati osobito na predviđeni zaključak. Predviđeni zaključak odražava suvremenu državnu praksu u ključnom području, odnosno području izdavanja putnih isprava. Nastavljaju razvijati međunarodni režim zaštite izbjeglica uvažavajući činjenicu da se odredbe o izdavanju i standardiziranju putnih isprava iz Konvencije iz 1951. te Dodatka i Priloga toj Konvenciji moraju tumačiti i primjenjivati u skladu s važećim međunarodnim standardima te potvrđujući da takve putne isprave moraju biti sukladne ICAO-u.

               Predviđeni zaključak u svakom slučaju može presudno utjecati na sadržaj zakonodavstva EU-a, koje se mora donositi, tumačiti i primjenjivati u skladu s Konvencijom iz 1951. i Protokolom iz 1967.
                  9
                Točnije, sljedeće zakonodavstvo EU-a mora se tumačiti na način koji je u skladu s člankom 28. Konvencije iz 1951. te Dodatkom i Prilogom toj Konvenciji, čije se tumačenje, s druge strane, vodi predviđenim zaključkom:

               –
                     Uredba Vijeća br. 2252/2004. Razlog je tome što se člankom 1. stavkom 1. prvim podstavkom u vezi s točkama 2. i 5. Priloga toj Uredbi utvrđuje minimalna razina sigurnosti za putovnice i putne isprave država članica u skladu s dokumentom 9303 ICAO-a, osobito u pogledu tehnika izdavanja i strojno čitljive stranice s osobnim podacima;

               –
                     Direktiva o kvalifikaciji. Razlog je tome što se člankom 25. Direktive o kvalifikaciji predviđa sljedeće:

               „1. Države članice izdaju osobama sa statusom izbjeglice putne isprave u obliku navedenom u Dodatku [Konvenciji iz 1951.], u svrhu putovanja izvan njihovog državnog područja, osim ako neotklonjivi razlozi nacionalne sigurnosti ili javnog reda nalažu drukčije.

               2. Osobama sa statusom supsidijarne zaštite koje nisu u mogućnosti dobiti nacionalnu putovnicu države članice izdaju isprave koje im omogućuju putovanje izvan njihovog državnog područja, osim ako neotklonjivi razlozi nacionalne sigurnosti ili javnog reda nalažu drukčije.”

               –
                     Prijedlog uredbe o kvalifikaciji. Razlog je tome što se u članku 27. Prijedloga uredbe o kvalifikaciji navodi sljedeće:

               „1. Nadležna tijela izdaju putne isprave korisnicima izbjegličkog statusa u obliku koji propisuje Prilog [Konvenciji iz 1951.] te s obilježjima minimalne zaštite i biometrijskim obilježjima kako je navedeno u Uredbi Vijeća (EZ) br. 2252/2004. Navedene putne isprave trebaju imati rok valjanosti od najmanje godinu dana.

               2. Nadležna tijela korisnicima statusa supsidijarne zaštite koji ne mogu pribaviti državnu putovnicu izdaju putne isprave s obilježjima minimalne zaštite i biometrijskim obilježjima kako je navedeno u Uredbi (EZ) br. 2252/2004. Navedene isprave trebaju imati rok valjanosti od najmanje godinu dana.

               3. Isprave iz stavaka 1. i 2. ne izdaju se ako za to postoje opravdani razlozi u pogledu nacionalne sigurnosti i javnog poretka.”

               Predviđenim zaključkom također se vode UNHCR pri izvršavanju svojih zadaća kao član Upravnog odbora Europskog potpornog ureda za azil (EASO) bez prava glasa te Unija pri razvijanju svoje suradnje s UNHCR-om u skladu s člankom 220. stavkom 1. prvim podstavkom UFEU-a, uključujući u svojstvu promatrača u Izvršnom odboru.

               Predviđenim aktom ne dopunjuje se niti izmjenjuje institucionalni okvir sporazuma.

               Stoga je postupovna pravna osnova predložene odluke članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta u odnosu na koji se donosi stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, to jest onoj koju zahtijeva glavni ili prevladavajući cilj ili element.

               4.2.2.Primjena u ovom slučaju

               Glavni cilj i sadržaj predviđene odluke odnosi se na Unijinu zajedničku politiku azila.

               Stoga je materijalna pravna osnova predložene odluke članak 78. stavak 2. UFEU-a.

               4.3.Zaključak

               Pravna osnova predložene odluke trebao bi biti članak 78. stavak 2. UFEU-a u vezi s člankom 218. stavkom 9. UFEU-a.

               2017/0234 (NLE)

               Prijedlog

               ODLUKE VIJEĆA

               o stajalištu koje treba donijeti, u ime Europske unije, u Izvršnom odboru Programa Visokog povjerenika Ujedinjenih naroda za izbjeglice

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 78. stavak 2.  u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Rezoluciju o osnivanju Izvršnog odbora Programa Visokog povjerenika Ujedinjenih naroda za izbjeglice donijelo je Gospodarsko i socijalno vijeće Ujedinjenih naroda Rezolucijom od 30. travnja 1958.

               (2)U skladu s tom Rezolucijom Izvršni odbor Programa Visokog povjerenika Ujedinjenih naroda za izbjeglice djeluje kao savjetodavno tijelo u pogledu normi i politika s obzirom na međunarodnu zaštitu izbjeglica.

               (3)Na svojoj 68. sjednici koja će se održati od 2. do 6. listopada 2017. Izvršni odbor Programa Visokog povjerenika Ujedinjenih naroda za izbjeglice donijet će zaključak o strojno čitljivim putnim ispravama za izbjeglice i osobe bez državljanstva.

               (4)Primjereno je utvrditi stajalište koje treba donijeti u ime Unije u Izvršnom odboru Programa Visokog povjerenika Ujedinjenih naroda za izbjeglice, s obzirom na to da će predviđeni zaključak vjerojatno proizvoditi pravne učinke te u svakom slučaju može presudno utjecati na sadržaj prava Unije, odnosno na Uredbu Vijeća br. 2252/2004 od 13. prosinca 2004.
                  10
               , Direktivu 2011/95/EU Europskog parlamenta i Vijeća od 13. prosinca 2011.
                  11
                te na Prijedlog uredbe Europskog parlamenta i Vijeća od 13. srpnja 2016. koja će zamijeniti Direktivu 2011/95/EU
                  12
               .

               (5)Unija bi trebala podržati donošenje predviđenog zaključka o strojno čitljivim putnim ispravama za izbjeglice i osobe bez državljanstva.

               (6)Poželjno je da putne isprave koje su države izdale izbjeglicama i osobama bez državljanstva koje zakonito borave na njihovu državnom području posjeduju sigurnosna obilježja u skladu s međunarodnim standardima, odnosno ICAO-ovim standardom 3.12 i dokumentom 9303 o strojno čitljivim putnim ispravama. Zbog njihove zaštite od krivotvorenja i zlouporabe te su putne isprave sigurnije.

               (7)Stajalište Unije iznijet će države članice Unije koje su članovi Izvršnog odbora Programa Visokog povjerenika Ujedinjenih naroda za izbjeglice, nastupajući zajedno.

               (8)[U skladu s člankom 3. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji i Ugovoru o funkcioniranju Europske unije, te su države članice obavijestile da žele sudjelovati u donošenju i primjeni ove Odluke.]

               ILI

               [U skladu s člancima 1. i 2. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji i Ugovoru o funkcioniranju Europske unije, i ne dovodeći u pitanje članak 4. navedenog protokola, te države članice ne sudjeluju u donošenju ove Odluke te ona za njih nije obvezujuća niti se na njih primjenjuje.]

               ILI

               [U skladu s člancima 1. i 2. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji i Ugovoru o funkcioniranju Europske unije, i ne dovodeći u pitanje članak 4. navedenog protokola, Ujedinjena Kraljevina ne sudjeluje u donošenju ove Odluke te ona za nju nije obvezujuća niti se na nju primjenjuje.

               U skladu s člankom 3. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji i Ugovoru o funkcioniranju Europske unije, Irska je priopćila („dopisom od ...”) svoju želju da sudjeluje u donošenju i primjeni ove Odluke.]

               ILI

               [U skladu s člankom 3. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji i Ugovoru o funkcioniranju Europske unije, Ujedinjena Kraljevina priopćila je („dopisom od ...”) svoju želju da sudjeluje u donošenju i primjeni ove Odluke.

               U skladu s člancima 1. i 2. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji i Ugovoru o funkcioniranju Europske unije, i ne dovodeći u pitanje članak 4. navedenog protokola, Irska ne sudjeluje u donošenju ove Odluke te ona za nju nije obvezujuća niti se na nju primjenjuje.]

               (9)U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje.

               DONIJELO JE OVU ODLUKU:

               Članak 1.

               Stajalište koje treba donijeti u ime Unije na 68. sjednici Izvršnog odbora Programa Visokog povjerenika Ujedinjenih naroda za izbjeglice u vezi s donošenjem zaključka o strojno čitljivim putnim ispravama za izbjeglice i osobe bez državljanstva navedeno je u Prilogu.

               Članak 2.

               Stajalište iz članka 1. iznijet će države članice Unije koje su članovi Izvršnog odbora Programa Visokog povjerenika Ujedinjenih naroda za izbjeglice, nastupajući zajedno.

               Članak 3.

               Ova je Odluka upućena državama članicama.

               Sastavljeno u Bruxellesu

                     Za Vijeće

                     Predsjednik

                     (1)
                  SL L 385, 29.12.2004., str. 1. – 6., kako je zadnje izmijenjena Uredbom (EZ) br. 444/2009 Europskog parlamenta i Vijeća od 28. svibnja. 2009., SL L 142, 6.6.2009., str. 1. – 4.

                     (2)
                  Direktiva 2011/95/EU Europskog parlamenta i Vijeća od 13. prosinca 2011. o standardima za kvalifikaciju državljana trećih zemalja ili osoba bez državljanstva za ostvarivanje međunarodne zaštite, za jedinstveni status izbjeglica ili osoba koje ispunjavaju uvjete za supsidijarnu zaštitu te sadržaj odobrene zaštite, SL L 337, 20.12.2011., str. 9. – 26.

                     (3)
                  Prijedlog uredbe Europskog parlamenta i Vijeća o standardima za kvalifikaciju državljana trećih zemalja ili osoba bez državljanstva za ostvarivanje međunarodne zaštite, za jedinstveni status izbjeglica ili osoba koje ispunjavaju uvjete za supsidijarnu zaštitu te sadržaj odobrene zaštite i o izmjeni Direktive Vijeća 2003/109/EZ od 25. studenoga 2003. o statusu državljana trećih zemalja s dugotrajnim boravištem, COM(2016) 466 final, u vezi s kojim se Vijeće 19. srpnja 2017. složilo s djelomičnim općim pristupom.

                     (4)
                  Predmet C-399/12 Njemačka protiv Vijeća (OIV), ECLI:EU:C:2014:2258, točka 64.

                     (5)
                  Predmet C-399/12 Njemačka protiv Vijeća (OIV), ECLI:EU:C:2014:2258, točke 61.–64.

                     (6)
                  Točka 7. Izjave stranaka Konvencije iz 1951. i/ili Protokola o statusu izbjeglica iz 1967. od 13. prosinca 2001.

                     (7)
                  Rezolucija A/RES/57/187, stavak 4., od 18. prosinca 2001.

                     (8)
                  ESLJP (Veliko vijeće), 29. siječnja 2008., Saadi protiv Ujedinjene Kraljevine (zahtjev br. 13229/03).

                     (9)
                  Članak 78. stavak 1. UFEU-a, članak 18. Povelje Europske unije o temeljnim pravima. Predmet C-57/09 B i D, EU:C:2010:661, točka 78. Vidjeti i predmet C-31/09 Nawras Bolbol, EU:C:2010:351, točke 36. – 38.

                     (10)
                  Uredba Vijeća br. 2252/2004 od 13. prosinca 2004. o standardima za sigurnosna obilježja i biometrijske podatke u putovnicama i putnim ispravama koje izdaju države članice, SL L 385, 29.12.2004., str. 1. – 6., kako je zadnje izmijenjena Uredbom (EZ) br. 444/2009 Europskog parlamenta i Vijeća od 28. svibnja 2009., SL L 142, 6.6.2009., str. 1. – 4.

                     (11)
                  Direktiva 2011/95/EU Europskog parlamenta i Vijeća od 13. prosinca 2011. o standardima za kvalifikaciju državljana trećih zemalja ili osoba bez državljanstva za ostvarivanje međunarodne zaštite, za jedinstveni status izbjeglica ili osoba koje ispunjavaju uvjete za supsidijarnu zaštitu te sadržaj odobrene zaštite (preinačena), SL L 337, 20.12.2011., str. 9. – 26.

                     (12)
                  Prijedlog uredbe Europskog parlamenta i Vijeća o standardima za kvalifikaciju državljana trećih zemalja ili osoba bez državljanstva za ostvarivanje međunarodne zaštite, za jedinstveni status izbjeglica ili osoba koje ispunjavaju uvjete za supsidijarnu zaštitu te sadržaj odobrene zaštite i o izmjeni Direktive Vijeća 2003/109/EZ od 25. studenoga 2003. o statusu državljana trećih zemalja s dugotrajnim boravištem, COM(2016) 466 final.

    ---documentbreak---

               EUROPSKA KOMISIJA
            Bruxelles, 15.9.2017.
            COM(2017) 544 final
            PRILOG

            Prijedlogu ODLUKE VIJEĆA
            o stajalištu koje treba donijeti, u ime Europske unije, u Izvršnom odboru Programa Visokog povjerenika Ujedinjenih naroda za izbjeglice

               PRILOG

               Prijedlogu ODLUKE VIJEĆA

               o stajalištu koje treba donijeti, u ime Europske unije, u Izvršnom odboru Programa Visokog povjerenika Ujedinjenih naroda za izbjeglice

               Podržava se donošenje sljedećeg zaključka Izvršnog odbora o strojno čitljivim putnim ispravama za izbjeglice i osobe bez državljanstva.

               „Zaključak Izvršnog odbora

               o strojno čitljivim putnim ispravama za izbjeglice i osobe bez državljanstva

               TP1. Podsjećajući na Konvenciju o statusu izbjeglica iz 1951. („Konvencija iz 1951.”) i Konvenciju o pravnom položaju osoba bez državljanstva iz 1954. („Konvencija iz 1954.”), a posebno njihov članak 28. te dodatke i priloge tim konvencijama;

               TP1.bis naglašavajući da je zaštita izbjeglica primarno odgovornost svih država te snažno naglašavajući, u tom kontekstu, važnost aktivnog iskazivanja međunarodne solidarnosti te podjele tereta i odgovornosti;

               TP2. podsjećajući na druge prethodne zaključke Izvršnog odbora o putnim ispravama, a posebno na Zaključak br. 13 (1978.), Zaključak br. 18 (1980.) stavak (i) i Zaključak br. 49 (1987.), kao i na Zaključak br. 112 (2016.) o međunarodnoj suradnji sa stajališta zaštite i rješenja;

               TP3. prepoznajući važnost rane i učinkovite registracije i dokumentiranja izbjeglica, u skladu s pravnim okvirima, uzimajući u obzir posebnosti svake situacije;

               TP4. priznajući s uvažavanjem doprinose država domaćina u pogledu primanja velikog broja izbjeglica te pružanja međunarodne zaštite tim izbjeglicama, uključujući u dugotrajnim kriznim situacijama te uz ograničena sredstva;

               TP5. prepoznajući važnost koju putne isprave za izbjeglice i osobe bez državljanstva imaju za olakšavanje njihova putovanja te važnost odobravanja viza nositeljima tih putnih isprava, kada je to potrebno za provedbu trajnih rješenja za izbjeglice te dodatnih mehanizama zaštite i rješenja te putovanja u druge svrhe za izbjeglice i osobe bez državljanstva, čime se smanjuje rizik od nezakonitog kretanja koje bi izbjeglice i osobe bez državljanstva moglo izložiti iskorištavanju, zlostavljanju, nasilju i trgovini ljudima;

               TP6. napominjući da su od sastavljanja konvencija iz 1951. i 1954. međunarodni standardi i specifikacije za putne isprave znatno izmijenjeni te da se učinkovito ostvarivanje prava utvrđenih u članku 28. tih konvencija može najbolje osigurati davanjem pristupa izbjeglicama i osobama bez državljanstva putnim ispravama u skladu s međunarodnim standardima koje je donijela Međunarodna organizacija civilnog zrakoplovstva (ICAO) u Prilogu 9. („Olakšavanje”) Konvenciji o međunarodnom civilnom zrakoplovstvu iz 1944. („Čikaška konvencija”);

               TP7. ukazujući na 25. izmjenu Priloga 9. Čikaškoj konvenciji iz 1944. koju je Vijeće ICAO-a donijelo u lipnju 2015. i u kojoj se zahtijeva da putne isprave za izbjeglice i osobe bez državljanstva („putne isprave iz Konvencije”) budu strojno čitljive u skladu sa specifikacijama iz dokumenta 9303
                  1
               ;

               TP8. uvažavajući revidirani „Vodič za izdavanje strojno čitljivih putnih isprava iz Konvencije za izbjeglice i osobe bez državljanstva” u zajedničkom izdanju UNHCR-a i ICAO-a iz veljače 2017., koji uključuje upute za provedbu ICAO-ova standarda 3.12;

               TP8.bis ukazujući na praksu nekih država da izdaju elektroničke strojno čitljive putne isprave iz Konvencije s mogućnošću biometrijske identifikacije;

               TP9. ukazujući i na koristi povezane s pojačanim sigurnosnim obilježjima strojno čitljivih putnih isprava te važnost sigurnih putnih isprava za promicanje učinkovite identifikacije putnika, smanjenje rizika od krivotvorenja i izmjena isprava te olakšavanje globalnog i recipročnog prihvaćanja putnih isprava;

               TP10. naglašavajući važnost mjera za zaštitu osobnih podataka, kao što su mjere navedene u UNHCR-ovoj „Politici zaštite osobnih podataka osoba od interesa”;

               OT1. naglašava potrebu da sve države i ostali relevantni dionici intenziviraju svoja nastojanja na stvaranju, proširenju i olakšavanju pristupa odgovarajućim trajnim rješenjima i dodatnim mehanizmima za izbjeglice i osobe bez državljanstva, osobito kako bi se podržalo zajednice i zemlje koje su domaćini velikom broju izbjeglica;

               OT1.bis naglašava potrebu da zemlje podrijetla pridonose stvaranju uvjeta za dobrovoljnu repatrijaciju i povratak, uključujući rješavanjem glavnih uzroka i osiguravanjem potrebnih putnih isprava;

               OT2. pozdravlja napore država koje su već prešle na strojno čitljive putne isprave iz Konvencije u skladu s ICAO-ovim standardom 3.12 i dokumentom 9303 te poziva stranke konvencija iz 1951. i 1954. da razmotre poduzimanje svih potrebnih zakonodavnih, upravnih i tehničkih mjera, uzimajući u obzir svoje pravne okvire i nacionalne kapacitete, za uvođenje strojno čitljivih putnih isprava iz Konvencije za izbjeglice i osobe bez državljanstva koje zakonito borave na njihovu državnom području;

               OT2.bis prepoznaje dobru praksu stranaka Konvencije iz 1951. i/ili Protokola iz 1967., i/ili Konvencije iz 1954. u vezi s izdavanjem strojno čitljivih putnih isprava izbjeglicama i osobama bez državljanstva omogućujući im pristup tim putnim ispravama, kao što su pojednostavnjenje i olakšavanje postupaka i ostalih upravnih zahtjeva i sustavi za izradu čitljivih putnih isprava, te poziva stranke da podijele dobru praksu s drugim zainteresiranim strankama;

               OT3. prepoznaje dobru i dobrovoljnu praksu država koje nisu stranke Konvencije iz 1951. i/ili Protokola iz 1967., i/ili Konvencije iz 1954. u vezi s izdavanjem strojno čitljivih putnih isprava izbjeglicama i osobama bez državljanstva te ih poziva da podijele tu dobru praksu kako bi potaknule druge države koje nisu stranke tih konvencija da izbjeglicama i osobama bez državljanstva omoguće pristup odgovarajućim putnim ispravama u skladu sa svojim pravnim okvirima i nacionalnim kapacitetima, uključujući traženje trajnih rješenja i dodatne mehanizme;

               OT7. obvezuje se na daljnje jačanje međunarodne solidarnosti i postizanje pravedne podjele odgovornosti i tereta, kako bi se ublažio pritisak na zemlje domaćine, uključujući olakšavanje prelaska na strojno čitljive putne isprave i njihovo kontinuirano izdavanje izbjeglicama i osobama bez državljanstva, mobilizacijom financijskih resursa i osiguravanjem izgradnje kapaciteta i tehničke potpore, prema potrebi, u suradnji s ICAO-om i UNHCR-om.”

                     (1)
                  Napomena: uz dva izuzetka (Sveta Stolica i Tuvalu), sve stranke Konvencije iz 1951. i/ili njezina Protokola ujedno su i stranke Čikaške konvencije.


               EUROPSKA KOMISIJA
            Bruxelles, 11.8.2017.
            COM(2017) 436 final
            2017/0202(NLE)
            Prijedlog
            ODLUKE VIJEĆA
            o potpisivanju, u ime Unije, Sporazuma o znanstvenoj i tehnološkoj suradnji između Europske unije i Hašemitske Kraljevine Jordana kojim se utvrđuju uvjeti za sudjelovanje Hašemitske Kraljevine Jordana u Partnerstvu za istraživanja i inovacije na mediteranskom području (PRIMA)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Nakon prijedloga Komisije za inicijativu PRIMA na temelju članka 185. UFEU-a
                     1
                   donesena je Odluka (EU) 2017/1324 Europskog parlamenta i Vijeća
                     2
                   o sudjelovanju Unije u Partnerstvu za istraživanja i inovacije na mediteranskom području (PRIMA), koje zajednički poduzima više država članica.

                  Cilj je PRIMA-e provedba zajedničkog programa za poticanje istraživačkih i inovacijskih kapaciteta te razvoj znanja i zajedničkih inovativnih rješenja za poboljšanje učinkovitosti, sigurnosti, zaštite i održivosti poljoprivredno-prehrambenih sustava i integrirane opskrbe i upravljanja vodom na mediteranskom području. PRIMA-u će zajednički provoditi niz država članica i trećih zemalja („države sudionice PRIMA-e”) pod istim uvjetima te uz visoku razinu predanosti znanstvenoj, upravljačkoj i financijskoj integraciji.

                  Dopisima od 7. studenoga 2016. i 30. veljače 2017. Hašemitska Kraljevina Jordan („Jordan”) izrazila je želju da se pridruži PRIMA-i kao država sudionica, obvezujući se na financijski doprinos inicijativi od 30 milijuna EUR.

                  Kako bi se osiguralo da Jordan sudjeluje u PRIMA-i ravnopravno s državama članicama i trećim zemljama pridruženima Obzoru 2020., potrebno je međunarodnim sporazumom s Unijom proširiti područje primjene pravnog okvira utvrđenog Odlukom (EU) 2017/1324 na Jordan.

                  Vijeće je 30. svibnja 2017. ovlastilo Komisiju da u ime Unije otvori pregovore s Jordanom o međunarodnom sporazumu između Unije i Jordana kojim se utvrđuju uvjeti za sudjelovanje Jordana u PRIMA-i, podložno donošenju Odluke (EU) 2017/1324.

                  Pregovori su započeli 26. lipnja 2017., a uspješno su dovršeni 10. srpnja 2017. kada su predstavnici svake od budućih stranaka parafirali nacrt teksta sporazuma. Nacrt sporazuma priložen ovom prijedlogu u skladu je s pregovaračkim smjernicama koje je izdalo Vijeće. Konkretno, utvrđuje se da su uvjeti za sudjelovanje Jordana u PRIMA-i utvrđeni Odlukom (EU) 2017/1324, uz izravno upućivanje na zakonodavni akt Unije.

                  Kako bi se osigurala zaštita financijskih interesa Unije, osobito ovlasti Komisije, Europskog ureda za borbu protiv prijevara, Revizorskog suda i Provedbene strukture PRIMA-e (PRIMA-IS) za provedbu revizija i istraga u skladu s primjenjivim zakonodavstvom Unije, u Sporazumu se konkretno upućuje na odgovarajuće odredbe Odluke (EU) 2017/1324, a stranke se obvezuje na pružanje sve potrebne pomoći za osiguravanje njihove provedbe. Usto, budućim se sporazumom propisuje da stranke moraju usuglasiti detaljne dogovore za pomoć jer su takvi dogovori nužni za njihovu suradnju u okviru tog sporazuma.

               •Dosljednost s postojećim odredbama politike u određenom području

                  Kao što je predstavljeno u izvješću o procjeni učinka PRIMA-e
                     3
                  , otvorenost PRIMA-e za sudjelovanje trećih zemalja kao što je Jordan u skladu je s ciljevima međunarodne suradnje u području istraživanja i inovacija, kako je navedeno u Komunikaciji Komisije iz 2012. „Jačanje i usmjeravanje međunarodne suradnje EU-a u području istraživanja i inovacija: strateški pristup”
                     4
                   i okvirnom programu Obzor 2020., kojima se promiče suradnja s trećim zemljama u području znanosti, tehnologije i inovacija radi svladavanja svjetskih društvenih izazova i potpore vanjskim politikama Unije. Usto, Sporazum je u skladu s postojećim Euro-mediteranskim sporazumom o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane
                     5
                  , te sa Sporazumom između Europske zajednice i Hašemitske kraljevine Jordana o znanstvenoj i tehnološkoj suradnji
                     6
                  , kojima se predviđa suradnja Unije i Jordana u području istraživanja i tehnološkog razvoja te potiču istraživačke i razvojne aktivnosti u područjima od zajedničkog interesa.

               •Dosljednost u odnosu na druge politike Unije

                  Provedba PRIMA-e u bliskoj suradnji s trećim zemljama, kao što je Jordan, u skladu je s drugim politikama Unije, npr. migracijskom politikom, razvojnom politikom i politikom susjedstva, ali je i relevantna za te politike.

               2.PRAVNI ELEMENTI PRIJEDLOGA

                  Prijedlog odluke Vijeća temelji se na članku 186. i članku 218. stavku 5. Ugovora o funkcioniranju Europske unije.

               S obzirom na navedeno Komisija predlaže da Vijeće:

               – odluči o potpisivanju Sporazuma u ime Europske unije,

               – ovlasti pregovarača Sporazuma da u ime Unije potpiše Sporazum o znanstvenoj i tehnološkoj suradnji između Europske unije i Hašemitske Kraljevine Jordana kojim se utvrđuju uvjeti za sudjelovanje Hašemitske Kraljevine Jordana u Partnerstvu za istraživanja i inovacije na mediteranskom području (PRIMA).

               2017/0202 (NLE)

               Prijedlog

               ODLUKE VIJEĆA

               o potpisivanju, u ime Unije, Sporazuma o znanstvenoj i tehnološkoj suradnji između Europske unije i Hašemitske Kraljevine Jordana kojim se utvrđuju uvjeti za sudjelovanje Hašemitske Kraljevine Jordana u Partnerstvu za istraživanja i inovacije na mediteranskom području (PRIMA)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 186. u vezi s člankom 218. stavkom 5.,

               uzimajući u obzir prijedlog Europske komisije,

               budući da:

               (1)Odlukom (EU) 2017/1324 Europskog parlamenta i Vijeća
                  7
                predviđa se sudjelovanje Unije u Partnerstvu za istraživanja i inovacije na mediteranskom području („PRIMA”), koje zajednički poduzima više država članica.

               (2)Cilj je PRIMA-e provedba zajedničkog programa za poticanje istraživačkih i inovacijskih kapaciteta te razvoj znanja i zajedničkih inovativnih rješenja za poboljšanje učinkovitosti, sigurnosti, zaštite i održivosti poljoprivredno-prehrambenih sustava i integrirane opskrbe i upravljanja vodom na mediteranskom području.

               (3)PRIMA-u će zajednički provoditi niz država članica i trećih zemalja („države sudionice PRIMA-e”) pod istim uvjetima te uz visoku razinu predanosti znanstvenoj, upravljačkoj i financijskoj integraciji.

               (4)Hašemitska Kraljevina Jordan („Jordan”) izrazila je želju da se pridruži PRIMA-i kao država sudionica ravnopravna s državama članicama i zemljama pridruženima Obzoru 2020. koje sudjeluju u PRIMA-i.

               (5)U skladu s člankom 1. stavkom 2. Odluke (EU) 2017/1324 Jordan će postati država sudionica PRIMA-e podložno sklapanju međunarodnog sporazuma o znanstvenoj i tehnološkoj suradnji s Unijom kojim će se utvrditi uvjeti sudjelovanja Jordana u PRIMA-i.

               (6)Vijeće je 30. svibnja 2017. ovlastilo Komisiju da u ime Unije otvori pregovore s Jordanom o međunarodnom sporazumu kojim se utvrđuju uvjeti za sudjelovanje Jordana u PRIMA-i, podložno donošenju Odluke (EU) 2017/1324. Pregovori su uspješno završeni parafiranjem Sporazuma.

               (7)Sporazum bi stoga trebalo potpisati u ime Unije, podložno njegovu kasnijem sklapanju.

               DONIJELO JE OVU ODLUKU:

               Članak 1.

               Potpisivanje Sporazuma o znanstvenoj i tehnološkoj suradnji između Europske unije i Hašemitske Kraljevine Jordana kojim se utvrđuju uvjeti za sudjelovanje Hašemitske Kraljevine Jordana u Partnerstvu za istraživanja i inovacije na mediteranskom području (PRIMA) odobrava se u ime Unije, podložno sklapanju tog Sporazuma.

               Tekst Sporazuma priložen je ovoj Odluci.

               Članak 2.

               Glavno tajništvo Vijeća izdaje za osobu ili osobe koje odredi pregovarač Sporazuma instrument sa svim ovlastima potrebnima za potpisivanje Sporazuma, podložno njegovu sklapanju.

               Članak 3.

               Ova Odluka stupa na snagu [datum donošenja].

               Sastavljeno u Bruxellesu

                     Za Vijeće

                     Predsjednik

                     (1)
                  COM(2016) 662 final, 18.10.2016.

                     (2)
                  Odluka (EU) 2017/1324 Europskog parlamenta i Vijeća od 4. srpnja 2017. o sudjelovanju Unije u Partnerstvu za istraživanja i inovacije na mediteranskom području (PRIMA), koje zajednički poduzima više država članica (SL L 185, 18.7.2017., str. 1.).

                     (3)
                  SWD(2016) 332 final, 18.10.2016.

                     (4)
                  COM(2012) 497 final.

                     (5)
                  SL L 129, 15.5.2002., str. 3.

                     (6)
                  SL L 159, 17.6.2011., str. 108.

                     (7)
                  Odluka (EU) 2017/1324 Europskog parlamenta i Vijeća od 4. srpnja 2017. o sudjelovanju Unije u Partnerstvu za istraživanja i inovacije na mediteranskom području (PRIMA), koje zajednički poduzima više država članica (SL L 185, 18.7.2017., str. 1.).

    ---documentbreak---

               EUROPSKA KOMISIJA
            Bruxelles, 11.8.2017.
            COM(2017) 436 final
            PRILOG

            Prijedlogu ODLUKE VIJEĆA
            o potpisivanju, u ime Unije, Sporazuma o znanstvenoj i tehnološkoj suradnji između Europske unije i Hašemitske Kraljevine Jordana kojim se utvrđuju uvjeti za sudjelovanje Hašemitske Kraljevine Jordana u Partnerstvu za istraživanja i inovacije na mediteranskom području (PRIMA)

               Sporazum o znanstvenoj i tehnološkoj suradnji između Europske unije i Hašemitske Kraljevine Jordana kojim se utvrđuju uvjeti za sudjelovanje Hašemitske Kraljevine Jordana u Partnerstvu za istraživanja i inovacije na mediteranskom području (PRIMA)

               Europska unija (dalje u tekstu „Unija”),

               s jedne strane,

               i

               Hašemitska Kraljevina Jordan, (dalje u tekstu „Jordan”),

               s druge strane,

               (dalje u tekstu „stranke”)

               Budući da se Euro-mediteranskim sporazumom o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane, koji je stupio na snagu 1. svibnja 2002., predviđa znanstvena i tehnološka suradnja;

               Budući da se Sporazumom između Europske zajednice i Hašemitske kraljevine Jordana o znanstvenoj i tehnološkoj suradnji, koji je stupio na snagu 29. ožujka 2011., uspostavlja formalni okvir za suradnju stranaka u području znanstvenog i tehnološkog istraživanja;

               Budući da se Odlukom (EU) 2017/1324 Europskog parlamenta i Vijeća o sudjelovanju Unije u Partnerstvu za istraživanja i inovacije na mediteranskom području (PRIMA), koje zajednički poduzima više država članica reguliraju uvjeti za sudjelovanje država članica EU-a i zemalja pridruženih Obzoru 2020. koje su države sudionice inicijative, osobito njihove financijske obveze i sudjelovanje u upravljačkim strukturama inicijative;

               Budući da će prema uvjetima Odluke (EU) 2017/1324 Jordan postati država sudionica PRIMA-e podložno sklapanju međunarodnog sporazuma o znanstvenoj i tehnološkoj suradnji s Unijom kojim će se utvrditi uvjeti sudjelovanja Jordana u PRIMA-i;

               Budući da je Jordan izrazio želju da se pridruži PRIMA-i kao država sudionica ravnopravna s državama članicama EU-a i zemljama pridruženima Obzoru 2020. koje sudjeluju u PRIMA-i;

               Budući da je za uređivanje prava i obveza Jordana kao države sudionice PRIMA-e potreban međunarodni sporazum između Unije i Jordana,

               SPORAZUMJELE SU SE KAKO SLIJEDI:

               Članak 1.

               Svrha

               Svrha je ovog Sporazuma utvrditi uvjete za sudjelovanje Jordana u Partnerstvu za istraživanja i inovacije na mediteranskom području (PRIMA).

               Članak 2.

               Uvjeti sudjelovanja Jordana u PRIMA-i

               Uvjeti za sudjelovanje Jordana u PRIMA-i utvrđeni su Odlukom (EU) 2017/1324 Europskog parlamenta i Vijeća o sudjelovanju Unije u Partnerstvu za istraživanja i inovacije na mediteranskom području (PRIMA), koje zajednički poduzima više država članica. Stranke ispunjavaju obveze utvrđene tom Odlukom te provode odgovarajuće mjere, osobito pružanjem sve potrebne pomoći kako bi se osigurala primjena njezina članka 10. stavka 2. i članka 11. stavaka 3. i 4. Stranke usuglašavaju detaljne dogovore za pomoć jer su takvi dogovori nužni za njihovu suradnju u okviru ovog Sporazuma.

               Članak 3.

               Teritorijalna primjena

               Ovaj Sporazum primjenjuje se, s jedne strane, na područja na kojima se primjenjuju Ugovor o funkcioniranju Europske unije i Ugovor o Europskoj uniji i, s druge strane, na državno područje Jordana.

               Članak 4.

               Stupanje na snagu i trajanje

               1. Stranke odobravaju ovaj Sporazum u skladu sa svojim postupcima.

               2. Sporazum stupa na snagu na datum na koji obje stranke jedna drugu diplomatskim kanalima obavijeste o dovršetku postupaka iz prvog stavka.

               3. Ovaj Sporazum ostaje na snazi dok god je na snazi Odluka (EU) 2017/1324, osim ako ga raskine jedna od stranaka u skladu s člankom 5.

               Članak 5.

               Raskid

               1. Svaka stranka može u bilo kojem trenutku raskinuti ovaj Sporazum dostavom pisane obavijesti drugoj stranci o namjeri njegova raskida.

               Raskid stupa na snagu šest mjeseci nakon datuma dostave pisane obavijesti adresatu.

               2. Projekti i aktivnosti koji su u tijeku u trenutku raskida ovog Sporazuma nastavljaju se do njihova završetka, pod uvjetima utvrđenima u ovom Sporazumu.

               3. Sve ostale posljedice raskida stranke rješavaju zajedničkom suglasnošću.

               Članak 6.

               Rješavanje sporova

               Postupak rješavanja sporova predviđen člankom 97. Euro-mediteranskog sporazuma o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane, primjenjuje se na sve sporove povezane s primjenom ili tumačenjem ovog Sporazuma.

               Ovaj je Sporazum sastavljen u po dva primjerka na bugarskom, češkom, danskom, engleskom, estonskom, finskom, francuskom, grčkom, hrvatskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom, talijanskom i arapskom jeziku, pri čemu je svaki od tih tekstova jednako vjerodostojan.


               EUROPSKA KOMISIJA
            Bruxelles, 28.8.2017.
            COM(2017) 455 final
            2017/0210(NLE)
            Prijedlog
            ODLUKE VIJEĆA
            o stajalištu koje u ime Europske unije treba donijeti o prijedlozima stranaka Konvencije o zaštiti migratornih vrsta divljih životinja za izmjene dodataka Konvenciji na dvanaestom zasjedanju Konferencije stranaka

               OBRAZLOŽENJE

               1.Predmet prijedloga

               Trenutačni se prijedlog odnosi na odluku o utvrđivanju stajališta koje u ime Unije treba donijeti na Konferenciji stranaka Konvencije o zaštiti migratornih vrsta divljih životinja u vezi s predviđenim donošenjem odluke o izmjenama dodataka Konvenciji.

               2.Kontekst prijedloga

               2.1.Konvencija o zaštiti migratornih vrsta divljih životinja

               Cilj Konvencije o zaštiti migratornih vrsta divljih životinja („Sporazum”) zaštita je kopnenih, morskih i ptičjih migratornih vrsta na njihovu području rasprostranjenja. Riječ je o međuvladinom ugovoru o zaštiti divljih vrsta i njihovih staništa na globalnoj razini sklopljenom pod pokroviteljstvom Programa Ujedinjenih naroda za okoliš. Sporazum je stupio na snagu 1. studenoga 1983. Trenutačno ga čine 124 stranke Sporazuma. Europska unija stranka je Sporazuma od 1. studenoga 1983.
                  1
                Sve države članice EU-a stranke su Sporazuma.

               2.2.Konferencija stranaka

               Konferencija stranaka glavno je tijelo Sporazuma za donošenje odluka. Njezine su funkcije nabrojene u članku VII. Sporazuma te uključuju ovlasti za procjenu statusa zaštite migratornih vrsta i slijedom toga za izmjenu dodataka I. i II. Sporazumu. Sastaje se svake tri godine. Za donošenje odluka na zasjedanju Konferencije stranaka potrebna je dvotrećinska većina glasova stranaka koje su prisutne i glasuju, osim kada je drugačije predviđeno ovim Sporazumom.

               Mandat za stajalište Unije o izmjenama dodataka dodjeljuje se odlukom Vijeća koja se temelji na prijedlogu Komisije. Zajednička stajališta EU-a o nacrtima odluka i rezolucija dogovaraju se na prethodnim sastancima odgovarajuće radne skupine Vijeća ili na koordinacijskim sastancima EU-a na licu mjesta.

               2.3.Predviđeni akt Konferencije stranaka

               Konferencija stranaka na svojem dvanaestom zasjedanju u Manili na Filipinima od 23. do 28. listopada 2017. treba donijeti odluku o izmjenama dodataka Sporazumu („predviđeni akt”).

               U skladu s člankom XI. Sporazuma svaka stranka može predložiti izmjene. Devedeset dana nakon zasjedanja Konferencije stranaka na kojem je donesena izmjena dodataka stupa na snagu za sve stranke, osim za one koje izraze zadršku.

               Svrha je predviđenog akta izmjena Dodatka I. i Dodatka II. Sporazumu, kako je predviđeno u članku XI. Sporazuma. Izmjene se donose dvotrećinskom većinom glasova stranaka koje su prisutne i glasuju.

               Predviđeni akt postaje obvezujući za stranke u skladu s člankom III. Sporazuma kojim se predviđa da se u Dodatku I. navode ugrožene migratorne vrste te da stranke koje su države područja rasprostranjenja predmetnih vrsta nastoje poduzeti različite mjere zaštite i zabrane hvatanje životinja koje pripadaju tim vrstama.

               Člankom IV. Sporazuma propisano je da se u Dodatku II. navode migratorne vrste koje imaju nepovoljan status zaštite i za koje su potrebni međunarodni sporazumi o zaštiti i gospodarenju, kao i one koje imaju takav status zaštite kojemu bi uvelike koristila međunarodna suradnja ostvariva međunarodnim sporazumom.  Ukoliko to okolnosti opravdavaju, ista migratorna vrsta može biti navedena i u Dodatku I. i u Dodatku II.

               3.Stajalište koje treba donijeti u ime Unije

               Dvanaesto zasjedanje Konferencije stranaka Sporazuma održat će se u Manili (Filipini) od 23. do 28. listopada 2017. Za to zasjedanje Unija je predložila izmjenu Dodatka II. Sporazumu kako bi se dodale ptičje vrste Lanius excubitor excubitor i Lanius minor.

               Ostale stranke Konvencije podnijele su prijedloge za izmjenu dodataka I. i II. Konvenciji za vrste Pan paniscus, Pan troglodytes, Equus africanus,  Equus ferus przewalskii, Lasiurus cinereus, Lasiurus borealis, Lasiurus blossevillii, Lasiurus ega, Panthera leo, Panthera pardus, Ursus arctos isabellinus, Pusa caspica, Gazella bennettii, Giraffa camelopardalis, Fregata andrewsi, Aquila nipalensis, Gyps bengalensis, Gyps indicus, Gyps tenuirostris, Sarcogyps calvus, Gyps africanus, Gyps coprotheres, Gyps rueppelli, Necrosyrtes monachus, Trigonoceps occipitalis, Torgos tracheliotos, Anous minutus worcesteri, Emberiza sulphurata, Rhincodon typus, Squatina squatina, Rhinobatos rhinobatos, Carcharhinus obscurus, Prionace glauca i Rhynchobatus australiae.

               Unija bi trebala poduprijeti sve prijedloge jer su znanstveno utemeljeni i u skladu s predanošću Unije međunarodnoj suradnji u području zaštite biološke raznolikosti. To bi trebalo uključivati promicanje razmatranja načina optimalnog iskorištavanja dostupnih znanstvenih informacija tako da se u obzir mogu uzeti biološke značajke i biološke referentne točke za ribarstvo.

               Stoga Vijeće treba donijeti odluku u svrhu utvrđivanja stajališta o prijedlozima izmjene koje treba donijeti u ime Unije s obzirom na dvanaesto zasjedanje Konferencije stranaka.

               Za prijedloge izmjene neće biti potrebna promjena postojećeg zakonodavstva Unije.

               4. Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akata koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali „mogu presudno utjecati na sadržaj propisa koje donese zakonodavac Unije”
                  2
               .

               4.1.2.Primjena na ovaj predmet

               Konferencija stranaka je tijelo osnovano na temelju sporazuma, Konvencije o zaštiti migratornih vrsta divljih životinja. Dvanaesto zasjedanje Konferencije stranaka Konvencije održat će se u Manili (Filipini) od 23. do 28. listopada 2017. Za to zasjedanje Unija je predložila izmjenu Dodatka II. Konvenciji kako bi se dodale ptičje vrste Lanius excubitor excubitor i Lanius minor.

               Akt koji Konferencija stranaka treba donijeti akt je koji proizvodi pravne učinke. Predviđeni akt bit će obvezujući na temelju međunarodnog prava u skladu s člankom III. Konvencije o zaštiti migratornih vrsta divljih životinja. Predviđenim aktom ne dopunjuje se niti izmjenjuje institucionalni okvir sporazuma.

               Stoga je postupovna pravna osnova predložene odluke članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta u odnosu na koji se donosi stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, to jest onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenog akta odnose se na okoliš.

               Stoga je materijalna pravna osnova predložene odluke članak 192. stavak 1.

               4.3.Zaključak

               Pravna osnova predložene odluke trebao bi biti članak 192. stavak 1. u vezi s člankom 218. stavkom 9. UFEU-a.

               2017/0210 (NLE)

               Prijedlog

               ODLUKE VIJEĆA

               o stajalištu koje u ime Europske unije treba donijeti o prijedlozima stranaka Konvencije o zaštiti migratornih vrsta divljih životinja za izmjene dodataka Konvenciji na dvanaestom zasjedanju Konferencije stranaka

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Konvenciju o zaštiti migratornih vrsta divljih životinja („Sporazum”) Unija je sklopila Odlukom Vijeća 82/461/EEZ od 24. lipnja 1982.
                  3
                te je ona stupila na snagu 1. studenoga 1983.

               (2)U skladu s člankom XI. Sporazuma, Konferencija stranaka može donijeti odluku o izmjeni dodataka Sporazumu.

               (3)Konferencija stranaka  na svojem dvanaestom zasjedanju od 23. do 28. listopada 2017. treba donijeti odluku o izmjenama Dodatka I. i Dodatka II. Sporazumu.

               (4)Budući da će odluka za Uniju biti obvezujuća, primjereno je utvrditi stajalište koje na Konferenciji stranaka treba donijeti u ime Unije.

               (5)Unija bi trebala poduprijeti sve prijedloge jer su znanstveno utemeljeni, usklađeni s predanošću Unije međunarodnoj suradnji u području zaštite biološke raznolikosti u skladu s člankom 5. Konvencije UN-a o biološkoj raznolikosti i odlukama donesenima na Konferenciji stranaka na temelju te Konvencije, posebno s globalnim ciljem utvrđenim na desetom zasjedanju: „Do 2020. spriječiti izumiranje vrsta za koje je poznato da su ugrožene te poboljšati i održavati njihov status zaštite, osobito onih vrsta čija brojnost najbrže pada” te za koje neće biti potrebna promjena postojećeg zakonodavstva Unije.

               (6)Sisavci Pan paniscus, Equus africanus, Equus ferus przewalskii, Ursus arctos isabellinus i Pusa caspica ne javljaju se u EU-u. Stoga zbog uvrštavanja tih vrsta u Dodatak I. Konvenciji ne bi bile potrebne nikakve promjene prava Unije.

               (7)Sisavci Pan troglodytes, Equus africanus, Lasiurus cinereus, Lasiurus borealis, Lasiurus blossevillii, Lasiurus ega, Panthera leo, Panthera pardus, Gazella bennettii i Giraffa camelopardalis ne javljaju se u EU-u. Stoga zbog uvrštavanja tih vrsta u Dodatak II. ne bi bile potrebne nikakve promjene prava Unije.

               (8)Ptice Fregata andrewsi, Gyps bengalensis, Gyps indicus, Gyps tenuirostris, Sacrogyps calvus, Gyps coprotheres, Necrosyrtes monachus, Trigonoceps occipitalis, Anous minutus worcesteri i Emberiza sulphurata ne javljaju se u EU-u s izuzetkom prekomorskih područja koja nisu obuhvaćena područjem primjene Direktive 2009/147/EZ Europskog parlamenta i Vijeća od 30 studenoga 2009. o zaštiti divljih ptica. Stoga zbog uvrštavanja tih vrsta u dodatke I. i II. Konvenciji ne bi bile potrebne nikakve promjene prava Unije.

               (9)Ptice Aquila nipalensis, Gyps africanus, Gyps rueppelli i Torgos tracheliotos obuhvaćene su Direktivom 2009/147/EZ Europskog parlamenta i Vijeća od 30 studenoga 2009. o zaštiti divljih ptica
                  4
               . Stoga zbog uvrštavanja tih vrsta u Dodatak I. i Dodatak II. Konvenciji ne bi bile potrebne nikakve promjene prava Unije.

               (10)Vrste riba Rhincodon typus, Squatina squatina, Rhinobatos rhinobatos, Carcharinus obscurus, Prionace glauca i Rhynchobatus australiae obuhvaćene su Zajedničkom ribarstvenom politikom koja Uniji nudi odgovarajuće instrumente za doprinos upravljanju njihovom zaštitom.

               (11)Nadalje, ribolov i zadržavanje vrsta Squatina squatina i Rhinobatos rhinobatos zabranjeni su na temelju Uredbe Vijeća 2017/127
                  5
               , a njihove sredozemne populacije strogo su zaštićene (zabrana zadržavanja) Općom komisijom za ribarstvo Sredozemlja
                  6
               .

               (12)Nadalje, vrsta Rhincodon typus uvrštena je u Dodatak II. Konvenciji o međunarodnoj trgovini ugroženim vrstama divlje faune i flore (CITES) te u Prilog B. Uredbe o trgovini divljim vrstama EU-a
                  7
               , a njezin je status trenutačno reguliran i Komisijom za tunu u Indijskom oceanu (IOTC), Komisijom za ribarstvo zapadnog i središnjeg Pacifika (WCPFC) te Međuameričkom komisijom za tropsku tunu (IATTC).

               (13)Unija bi trebala promicati nastojanja u razmatranju načina optimalnog iskorištavanja svih dostupnih i relevantnih znanstvenih informacija te poboljšanju okvira za suradnju između relevantnih multilateralnih i regionalnih instrumenata zalaganjem za dosljednost i komplementarnost.

               (14)U tom se smislu ističe važnost ciljeva za upravljanje oceanima u skladu sa Zajedničkom komunikacijom o međunarodnom upravljanju oceanima
                  8
               .

               (15)U mjeri u kojoj Konvencija o zaštiti migratornih vrsta divljih životinja pripada i pod nadležnost Unije i pod nadležnost država članica, Komisija i države članice trebale bi blisko surađivati na donošenju izmjena dodataka Konvenciji s ciljem jedinstva u međunarodnom zastupanju Unije.

               (16)U skladu s člankom 17. stavkom 1. UEU-a Uniju će na Konferenciji stranaka zastupati Komisija. Države članice u skladu s člankom 4. stavkom 3. UEU-a podržavaju stajalište Unije,

               DONIJELO JE OVU ODLUKU:

               Članak 1.

               Stajalište koje na dvanaestom zasjedanju Konferencije stranaka treba donijeti u ime Unije je sljedeće:

               (1)poduprijeti dodavanje sljedećih vrsta u Dodatak I.:

               (a)Pan paniscus

               (b)Equus africanus

               (c)Equus ferus przewalskii

               (d)Ursus arctos isabellinus

               (e)Pusa caspica

               (f)Fregata andrewsi

               (g)Aquila nipalensis

               (h)Gyps bengalensis

               (i)Gyps indicus

               (j)Gyps tenuirostris

               (k)Sacrogyps calvus

               (l)Gyps africanus

               (m)Gyps coprotheres

               (n)Gyps rueppelli

               (o)Necrosyrtes monachus

               (p)Trigonoceps occipitalis

               (q)Torgos tracheliotos

               (r)Anous minutus worcesteri

               (s)Emberiza sulphurata

               (t)Rhincodon typus

               (u)Squatina squatina

               (v)Rhinobatos rhinobatos

               (2)poduprijeti dodavanje sljedećih vrsta u Dodatak II:

               (a)Pan troglodytes

               (b)Equus africanus

               (c)Lasiurus cinereus

               (d)Lasiurus borealis

               (e)Lasiurus blossevillii

               (f)Lasiurus ega

               (g)Panthera leo

               (h)Panthera pardus

               (i)Gazella bennettii

               (j)Giraffa camelopardalis

               (k)Aquila nipalensis

               (l)Gyps bengalensis

               (m)Gyps indicus

               (n)Gyps tenuirostris

               (o)Sacrogyps calvus

               (p)Gyps africanus

               (q)Gyps coprotheres

               (r)Gyps rueppelli

               (s)Necrosyrtes monachus

               (t)Trigonoceps occipitalis

               (u)Torgos tracheliotos

               (v)Anous minutus worcesteri

               (w)Emberiza sulphurata

               (x)Lanius excubitor excubitor

               (y)Lanius minor

               (``)Rhincodon typus

               (aa)Squatina squatina

               (bb)Rhinobatos rhinobatos

               (cc)Carcharinus obscurus

               (dd)Prionace glauca

               (ee)Rhynchobatus australiae

               Članak 2.

               Ova je Odluka upućena Komisiji i državama članicama.

               Sastavljeno u Bruxellesu,

                     Za Vijeće

                     Predsjednik

                     (1)
                  Odluka Vijeća 82/461/EEZ od 24. lipnja 1982. o sklapanju Konvencije o zaštiti migratornih vrsta divljih životinja, SL L 210, 24.6.1982., str. 10.

                     (2)
                  Predmet C-399/12 Njemačka protiv Vijeća (OIV), ECLI:EU:C:2014:2258, točke 61.–64.

                     (3)
                  SL L 210, 19.7.1982., str. 10.

                     (4)
                  SL L 20, 26.1.2010., str. 7.

                     (5)
                  Uredba Vijeća (EU) 2017/127 od 20. siječnja 2017. o utvrđivanju ribolovnih mogućnosti za 2017. za određene riblje stokove i skupine ribljih stokova koje se primjenjuju u vodama Unije te za ribarska plovila Unije u određenim vodama izvan Unije.

                     (6)
                  Preporuka Opće komisije za ribarstvo Sredozemlja GFCM/36/2012/3 o mjerama upravljanja ribarstvom za zaštitu morskih pasa i poligača na području djelovanja Opće komisije za ribarstvo Sredozemlja.

                     (7)
                  Uredba Komisije (EU) br. 1320/2014 оd 1. prosinca 2014. o izmjeni Uredbe Vijeća (EZ) br. 338/97 o zaštiti vrsta divlje faune i flore uređenjem trgovine njima, SL L 361, 17.12.2014., str. 1.

                     (8)
                  Zajednička komunikacija: Međunarodno upravljanje oceanima: plan za budućnost naših oceana (JOIN(2016) 49).


               EUROPSKA KOMISIJA
            Bruxelles, 19.7.2017.
            COM(2017) 382 final
            2017/0160(NLE)
            Prijedlog
            ODLUKE VIJEĆA
            o utvrđivanju stajališta Europske unije o odluci Odbora za SGP osnovanog Privremenim sporazumom kojim se stvara okvir za Sporazum o gospodarskom partnerstvu između država Istočne i Južne Afrike, s jedne strane, i Europske zajednice i njezinih država članica, s druge strane, u vezi s pristupanjem Republike Hrvatske Europskoj uniji i promjenama popisa zemalja i područja pridruženih Europskoj uniji

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Priloženi prijedlog pravni je instrument za utvrđivanje stajališta Unije koje u njezino ime treba donijeti tijelo osnovano sporazumom između Unije i trećih zemalja. Konkretno, prijedlog se odnosi na provedbu Privremenog sporazuma kojim se stvara okvir za Sporazum o gospodarskom partnerstvu između država Istočne i Južne Afrike, s jedne strane, i Europske zajednice i njezinih država članica, s druge strane (dalje u tekstu „Sporazum”) u vezi s donošenjem odluke Odbora za SGP osnovanog Sporazumom. Odluka Odbora za SGP priložena je Odluci Vijeća.

                  Sporazum je potpisan 29. kolovoza 2009. i privremeno se primjenjuje od 14. svibnja 2012.

                  Sporazum se, s jedne strane, primjenjuje na državna područja na kojima se primjenjuje Ugovor o funkcioniranju Europske unije i pod uvjetima utvrđenima u tom Ugovoru i, s druge strane, na državna područja država potpisnica iz Istočne i Južne Afrike (Madagaskar, Mauricijus, Sejšeli i Zimbabve).

                  U članku 67. Sporazuma navodi se da Odbor za SGP može odlučiti o bilo kakvoj prijelaznoj mjeri ili izmjenama koje bi mogle biti potrebne zbog pristupanja novih država članica Europskoj uniji. Republika Hrvatska pristupila je Europskoj uniji 1. srpnja 2013., a svoj Akt o pristupanju Sporazumu deponirala je 22. ožujka 2017.

                  U Prilogu IX. uz Protokol 1. Sporazuma navode se prekomorske zemlje i državna područja za potrebe tog protokola, ne dovodeći u pitanje status tih zemalja i državnih područja ili buduće promjene njihova statusa. U skladu s člankom 70. Sporazuma prilozi i protokoli uz Sporazum njegov su sastavni dio i Odbor za SGP može ih pregledavati ili mijenjati.

                  Saint Barthélemy (FR) postao je 1. siječnja 2012. prekomorsko područje pridruženo Europskoj uniji. Mayotte (FR) postao je 1. siječnja 2014. jedna od najudaljenijih regija Europske unije. Istog je dana na snagu stupila Odluka Vijeća 2013/755/EU o pridruživanju prekomorskih zemalja i područja Europskoj uniji, koja se primjenjuje na sve prekomorske zemlje i područja navedene u Prilogu II. UFEU-u. Zbog toga bi trebalo ažurirati popis prekomorskih zemalja i područja u Prilogu IX. uz Protokol 1. Sporazuma.

                  Stoga bi Europska unija trebala utvrditi svoje stajalište o odluci Odbora za SGP u vezi s pristupanjem Republike Hrvatske Europskoj uniji i promjenama popisa zemalja i područja pridruženih Europskoj uniji.

                  Ovoj Odluci Vijeća priložen je nacrt odluke Odbora za SGP.

               •Usklađenost s postojećim odredbama politike u određenom području

                  Ovim se prijedlogom provodi zajednička trgovinska politika Unije prema partnerskim trećim zemljama na temelju odredaba navedenog Sporazuma. Predložene izmjene Sporazuma u skladu su s UFEU-om i Sporazumom.

               •Usklađenost s drugim politikama Unije

                  Predložene izmjene Sporazuma u skladu su s drugim politikama Unije.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Pravna osnova za ovu Odluku Vijeća jest UFEU, posebno članak 207. u vezi s člankom 218. stavkom 9.

               •Supsidijarnost (za neisključivu nadležnost)

                  Zajednička trgovinska politika u skladu s člankom 3. UFEU-a definira se kao isključiva nadležnost Unije. Stoga se ne primjenjuje načelo supsidijarnosti.

               •Proporcionalnost

                  Ovaj prijedlog nužan je radi provedbe međunarodnih obveza Unije utvrđenih Sporazumom.

               •Odabir instrumenta

                  Ovaj je prijedlog u skladu s člankom 218. stavkom 9. UFEU-a, kojim se predviđa da Vijeće donosi odluke o međunarodnim sporazumima. Nema drugog pravnog instrumenta koji bi se mogao upotrijebiti za postizanje cilja iz ovog prijedloga.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija / provjera primjerenosti postojećeg zakonodavstva

                  Nije primjenjivo

               •Savjetovanja s dionicima

                  Nije primjenjivo

               •Prikupljanje i primjena stručnih znanja

                  Nije primjenjivo

               •Procjena učinka

                  Nije primjenjivo

               •Primjerenost i pojednostavnjenje propisa

                  Prijedlog ne podliježe postupcima Programa za primjerenost i učinkovitost propisa (REFIT); ne podrazumijeva nikakve troškove za mala i srednja poduzeća i ne pokreće pitanja s gledišta digitalnog okruženja.

               •Temeljna prava

                  Prijedlogom se ne utječe na zaštitu temeljnih prava u Uniji.

               4.UTJECAJ NA PRORAČUN

                  Prijedlog nema utjecaja na proračun.

               5.OSTALI ELEMENTI

               •Planovi provedbe i mehanizmi praćenja, evaluacije i izvješćivanja

                  Nije primjenjivo

               •Dokumenti s obrazloženjima (za direktive)

                  Nije primjenjivo

               •Detaljno obrazloženje posebnih odredbi prijedloga

                  Svrha je Prijedloga donijeti stajalište Unije o odluci zajedničkog institucijskog tijela tog Sporazuma, odnosno Odbora za SGP. Klauzulom o pristupanju iz članka 66. Sporazuma predviđa se „automatsko pristupanje” Republike Hrvatske Sporazumu deponiranjem instrumenta o pristupanju pri Glavnom tajništvu Vijeća EU-a. Za naknadne izmjene potrebne zbog pristupanja klauzulom o pristupanju predviđa se odluka Odbora za SGP.

                  Kad je riječ o promjenama popisa prekomorskih zemalja i područja, člankom 70. Sporazuma predviđa se da su prilozi i protokoli uz Sporazum njegov sastavni dio i da ih Odbor za SGP može pregledavati ili mijenjati.

               2017/0160 (NLE)

               Prijedlog

               ODLUKE VIJEĆA

               o utvrđivanju stajališta Europske unije o odluci Odbora za SGP osnovanog Privremenim sporazumom kojim se stvara okvir za Sporazum o gospodarskom partnerstvu između država Istočne i Južne Afrike, s jedne strane, i Europske zajednice i njezinih država članica, s druge strane, u vezi s pristupanjem Republike Hrvatske Europskoj uniji i promjenama popisa zemalja i područja pridruženih Europskoj uniji

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. i članak 218. stavak 9.,

               uzimajući u obzir Privremeni sporazum kojim se stvara okvir za Sporazum o gospodarskom partnerstvu između država Istočne i Južne Afrike, s jedne strane, i Europske zajednice i njezinih država članica, s druge strane
                  1
               ,

               uzimajući u obzir prijedlog Europske komisije,

               budući da:

               (1)Privremeni sporazum kojim se stvara okvir za Sporazum o gospodarskom partnerstvu između država Istočne i Južne Afrike, s jedne strane, i Europske zajednice i njezinih država članica, s druge strane (dalje u tekstu „Sporazum”), privremeno se primjenjuje od 14. svibnja 2012.

               (2)Ugovor o pristupanju Republike Hrvatske Europskoj uniji potpisan je 9. prosinca 2011. i stupio je na snagu 1. srpnja 2013.

               (3)Republika Hrvatska pristupila je Sporazumu 22. ožujka 2017. deponiranjem Akta o pristupanju.

               (4)U skladu s člankom 67. Sporazuma Odbor za Sporazum o gospodarskom partnerstvu („Odbor za SGP”) može odlučiti o bilo kakvim izmjenama koje bi mogle biti potrebne zbog pristupanja novih država članica Europskoj uniji.

               (5)U skladu s člankom 70. Sporazuma prilozi i protokoli uz Sporazum njegov su sastavni dio i Odbor za SGP može ih pregledavati ili mijenjati.

               (6)Zbog promjena statusa Mayottea
                  2
                i Saint-Barthélemyja
                  3
                i stupanja na snagu Odluke Vijeća 2013/755/EU o pridruživanju prekomorskih zemalja i područja Europskoj uniji
                  4
               , trebalo bi ažurirati popis prekomorskih zemalja i područja u Prilogu IX. uz Protokol 1. Sporazuma,

               (7)Primjereno je utvrditi stajalište Unije o odluci Odbora za SGP u vezi s pristupanjem Republike Hrvatske Europskoj uniji i promjenama statusa nekih zemalja i područja pridruženih Europskoj uniji,

               DONIJELO JE OVU ODLUKU:

               Članak 1.

               Stajalište Unije o odluci Odbora za SGP osnovanog Privremenim sporazumom kojim se stvara okvir za Sporazum o gospodarskom partnerstvu između država Istočne i Južne Afrike, s jedne strane, i Europske zajednice i njezinih država članica, s druge strane, u vezi s pristupanjem Republike Hrvatske Europskoj uniji i promjenama popisa zemalja i područja pridruženih Uniji temelji se na nacrtu odluke Odbora za SGP koji je priložen ovoj Odluci.

               Predstavnik Unije u Odboru za SGP može dogovoriti manje izmjene nacrta odluke bez daljnje odluke Vijeća.

               Članak 2.

               Ova Odluka stupa na snagu na dan donošenja.

               Sastavljeno u Bruxellesu

                     Za Vijeće

                     Predsjednik

                     (1)
                  SL L 111, 24.4.2012., str. 2.

                     (2)
                  Odluka Europskog Vijeća 2012/419/EU od 11. srpnja 2012. o izmjeni statusa prekomorske zemlje Mayotte u odnosu na Europsku uniju (SL L 204, 31.7.2012., str. 131.).

                     (3)
                  Odluka Europskog Vijeća 2010/718/EU od 29. listopada 2010. o izmjeni statusa otoka Saint-Barthélemy u odnosu na Europsku uniju (SL L 325, 9.12.2010., str. 4.).

                     (4)
                  Odluka Vijeća 2013/755/EU od 25. studenoga 2013. o izmjeni statusa prekomorske zemlje Mayotte u odnosu na Europsku uniju („Odluka o prekomorskom pridruživanju”) (SL L 344, 31.7.2012., str. 1.).

    ---documentbreak---

               EUROPSKA KOMISIJA
            Bruxelles, 19.7.2017.
            COM(2017) 382 final
            PRILOG

            Odluci Vijeća
            o utvrđivanju stajališta Europske unije o odluci Odbora za SGP osnovanog Privremenim sporazumom kojim se stvara okvir za Sporazum o gospodarskom partnerstvu između država Istočne i Južne Afrike, s jedne strane, i Europske zajednice i njezinih država članica, s druge strane, u vezi s pristupanjem Republike Hrvatske Europskoj uniji i promjenama popisa zemalja i područja pridruženih Europskoj uniji

               PRILOG

               NACRT

               ODLUKE .../2017

               ODBORA ZA SGP

               osnovanog Privremenim sporazumom kojim se stvara okvir za Sporazum o gospodarskom partnerstvu između država Istočne i Južne Afrike, s jedne strane, i Europske zajednice i njezinih država članica, s druge strane, u vezi s pristupanjem Republike Hrvatske Europskoj uniji i promjenama popisa zemalja i područja pridruženih Europskoj uniji

               ODBOR ZA SGP,

               uzimajući u obzir Privremeni sporazum kojim se stvara okvir za Sporazum o gospodarskom partnerstvu između država Istočne i Južne Afrike, s jedne strane, i Europske zajednice i njezinih država članica, s druge strane (dalje u tekstu „Sporazum”), koji je potpisan u Grand Baieu 29. kolovoza 2009. i privremeno se primjenjuje od 14. svibnja 2012., a posebno njegove članke 63., 67. i 70.
                  1
               ,

               uzimajući u obzir Ugovor o pristupanju Republike Hrvatske Europskoj uniji te Akt o pristupanju Sporazumu koji je Republika Hrvatska deponirala 22. ožujka 2017.,

               budući da:

               (1)Sporazum se primjenjuje, s jedne strane, na područja na kojima se primjenjuje Ugovor o funkcioniranju Europske unije i pod uvjetima utvrđenima u tom ugovoru i, s druge strane, na državna područja država potpisnica iz Istočne i Južne Afrike („države IJA”).

               (2)U skladu s člankom 67. stavkom 3. Sporazuma, Odbor za SGP može odlučiti o bilo kakvim izmjenama koje bi mogle biti potrebne zbog pristupanja novih država članica Europskoj uniji.

               (3)U skladu s člankom 70. Sporazuma prilozi i protokoli uz Sporazum njegov su sastavni dio i Odbor za SGP može ih pregledavati ili mijenjati.

               (4)Zbog promjena statusa Mayottea
                  2
                i Saint-Barthélemyja
                  3
                i stupanja na snagu Odluke Vijeća 2013/755/EU o pridruživanju prekomorskih zemalja i područja Europskoj uniji
                  4
               , trebalo bi ažurirati popis prekomorskih zemalja i područja u Prilogu IX. uz Protokol 1. Sporazuma,

               DONIO JE OVU ODLUKU:

               Članak 1.

               Republika Hrvatska, kao stranka Sporazuma, jednako kao i ostale države članice Unije donosi i prima na znanje tekstove Sporazuma te priloge, protokole i deklaracije priložene tom Sporazumu.

               Članak 2.

               Sporazum se mijenja kako slijedi:

               1. Članak 69. zamjenjuje se sljedećim:

               „Članak 69.

               Vjerodostojni tekstovi

               Ovaj je Sporazum sastavljen u dva primjerka na bugarskom, češkom, danskom, engleskom, estonskom, finskom, francuskom, grčkom, hrvatskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom i talijanskom jeziku, pri čemu je svaki od tih tekstova jednako vjerodostojan.”.

               2. Prilog IV. uz Protokol 1. zamjenjuje se sljedećim:

               „PRILOG IV. uz Protokol 1.

               Izjava na računu

               Izjava na računu, čiji se tekst nalazi u nastavku, mora se sastaviti u skladu s bilješkama. Međutim, bilješke nije potrebno navesti.

               Bugarska verzija

               Износителят на продуктите, обхванати от този документ (митническо разрешение № … (1)) декларира, че освен кьдето е отбелязано друго, тези продукти са с … преференциален произход (2).

               Španjolska verzija

               El exportador de los productos incluidos en el presente documento (autorización aduanera n o … (1)) declara que, salvoindicación en sentido contrario, estos productos gozan de un origen preferencial … (2).

               Hrvatska verzija

               Izvoznik proizvoda obuhvaćenih ovom ispravom (carinsko ovlaštenje br ... (1)) izjavljuje da su, osim ako je drukčije izričito navedeno, ovi proizvodi ... (2) preferencijalnog podrijetla.

               Češka verzija

               Vývozce výrobků uvedených v tomto dokumentu (číslo povolení … (1)) prohlašuje, že kromě zřetelně označených, mají tyto výrobky preferenční původ v … (2).

               Danska verzija

               Eksportøren af varer, der er omfattet af nærværende dokument, (toldmyndighedernes tilladelse nr. … (1)), erklærer, at varerne, medmindre andet tydeligt er angivet, har præferenceoprindelse i … (2).

               Njemačka verzija

               Der Ausführer (Ermächtigter Ausführer; Bewilligungs-Nr. … (1)) der Waren, auf die sich dieses Handelspapier bezieht, erklärt, dass diese Waren, soweit nicht anderes angegeben, präferenzbegünstigte … (2) Ursprungswaren sind.

               Estonska verzija

               Käesoleva dokumendiga hõlmatud toodete eksportija (tolli kinnitus nr. … (1)) deklareerib, et need tooted on … (2) sooduspäritoluga, välja arvatud juhul, kui on selgelt näidatud teisiti.

               Grčka verzija

               Ο εξαγωγέας των προϊόντων που καλύπτονται από το παρόν έγγραφο (άδεια τελωνείου υπ'αριθ. … (1)) δηλώνει ότι, εκτός εάν δηλώνεται σαφώς άλλως, τα προϊόντα αυτά είναι προτιμησιακής καταγωγής … (2).

               Engleska verzija

               The exporter of the products covered by this document (customs authorisation No… (1)) declares that, except where otherwise clearly indicated, these products are of … (2) preferential origin.

               Francuska verzija

               L'exportateur des produits couverts par le présent document (autorisation douanière n o … (1)) déclare que, sauf indication claire du contraire, ces produits ont l'origine préférentielle … (2).

               Talijanska verzija

               L'esportatore delle merci contemplate nel presente documento (autorizzazione doganale n. … (1)) dichiara che, salvo indicazione contraria, le merci sono di origine preferenziale … (2).

               Latvijska verzija

               To produktu eksportētājs, kuri ietverti šajā dokumentā (muitas atļauja Nr. … (1)), deklarē, ka, izņemot tur, kur ir citādi skaidri noteikts, šiem produktiem ir preferenciāla izcelsme … (2).

               Litavska verzija

               Šiame dokumente išvardytų prekių eksportuotojas (muitinės liudijimo Nr … (1)) deklaruoja, kad, jeigu kitaip nenurodyta, tai yra … (2) preferencinės kilmės prekės.

               Mađarska verzija

               A jelen okmányban szereplő áruk exportőre (vámfelhatalmazási szám: … (1)) kijelentem, hogy eltérő egyértelmű jelzés hiányában az áruk preferenciális … (2) származásúak.

               Malteška verzija

               L-esportatur tal-prodotti koperti b’dan id-dokument (awtorizzazzjoni tad-dwana nru. … (1)) jiddikjara li, ħlief fejn indikat b’mod ċar li mhux hekk, dawn il-prodotti huma ta’ oriġini preferenzjali … (2).

               Nizozemska verzija

               De exporteur van de goederen waarop dit document van toepassing is (douanevergunning nr. … (1)), verklaart dat, behoudens uitdrukkelijke andersluidende vermelding, deze goederen van preferentiële … oorsprong zijn (2).

               Poljska verzija

               Eksporter produktów objętych tym dokumentem (upoważnienie władz celnych nr … (1)) deklaruje, że z wyjątkiem gdzie jest to wyraźnie określone, produkty te mają … (2) preferencyjne pochodzenie.

               Portugalska verzija

               O abaixo-assinado, exportador dos produtos abrangidos pelo presente documento (autorização aduaneira n o . … (1)), declara que, salvo indicação expressa em contrário, estes produtos são de origem preferencial … (2).

               Rumunjska verzija

               Exportatorul produselor ce fac obiectul acestui document (autorizația vamală nr. … (1)) declară că, exceptând cazul în care în mod expres este indicat altfel, aceste produse sunt de origine preferențială … (2).

               Slovenska verzija

               Izvoznik blaga, zajetega s tem dokumentom (pooblastilo carinskih organov št … (1)) izjavlja, da, razen če ni drugače jasno navedeno, ima to blago preferencialno … (2) poreklo.

               Slovačka verzija

               Vývozca výrobkov uvedených v tomto dokumente (číslo povolenia … (1)) vyhlasuje, že okrem zreteľne označených, majú tieto výrobky preferenčný pôvod v … (2).

               Finska verzija

               Tässä asiakirjassa mainittujen tuotteiden viejä (tullin lupa n:o … (1)) ilmoittaa, että nämä tuotteet ovat, ellei toisin ole selvästi merkitty, etuuskohteluun oikeutettuja … alkuperätuotteita (2).

               Švedska verzija

               Exportören av de varor som omfattas av detta dokument (tullmyndighetens tillstånd nr. … (1)) försäkrar att dessa varor, om inte annat tydligt markerats, har förmånsberättigande … ursprung (2).

                        .................................................................................. (3)

                        (Mjesto i datum)

                        .................................................................................. (4)

                        (Potpis izvoznika; uz to mora biti čitko navedeno ime

                        osobe koja je potpisala izjavu)

               _________________

               Napomene

               (1) Kada izjavu na računu izdaje odobreni izvoznik u smislu članka 22. Protokola, broj ovlaštenja odobrenog izvoznika mora biti upisan u ovaj prostor. Kada izjavu na računu ne daje odobreni izvoznik, riječi u zagradama izostavljaju se ili se prostor ostavlja praznim.

               (2) Navesti podrijetlo proizvoda. Kada se izjava na računu u cijelosti ili djelomično odnosi na proizvode podrijetlom iz Ceute i Melille u smislu članka 40. Protokola, izvoznik ih mora jasno navesti u ispravi na kojoj se izdaje deklaracija navođenjem simbola „CM”.

               (3) Ovi se navodi mogu izostaviti ako su informacije sadržane u samoj ispravi.

               (4) Vidjeti članak 21. stavak 5. Protokola. U slučajevima kada izvoznik nije obvezan potpisati izjavu, izuzeće od obveze potpisivanja podrazumijeva i izuzeće od navođenja imena potpisnika.”.

               Članak 3.

               Europska unija priopćuje državama IJA verziju Sporazuma na hrvatskom jeziku.

               Članak 4.

               1.Odredbe Sporazuma primjenjuju se na robu koja se izvozi bilo iz jedne od država IJA u Republiku Hrvatsku ili iz Republike Hrvatske u jednu od država IJA, i koja je u skladu s odredbama Protokola 1. uz Sporazum te je 1. srpnja 2013. bila u provozu ili privremeno smještena u carinskom skladištu ili slobodnoj zoni u jednoj od država IJA ili u Hrvatskoj.

               2.U slučajevima iz stavka 1. odobrava se povlašteno postupanje, podložno podnošenju carinskim tijelima zemlje uvoznice, u roku od četiri mjeseca od datuma stupanja na snagu ove Odluke, dokaza o podrijetlu koji su naknadno izdala carinska tijela zemlje izvoznice.

               Članak 5.

               Države IJA odriču se od svih potraživanja, zahtjeva i postavljanja pitanja te od izmjena ili povlačenja koncesija na temelju članka XXIV. stavka 6. i članka XXVIII. GATT-a iz 1994. ili članka XXI. GATS-a u vezi s pristupanjem Republike Hrvatske Europskoj uniji.

               Članak 6.

               Prilog IX. uz Protokol 1. Sporazuma zamjenjuje se sljedećim:

               „PRILOG IX. uz Protokol 1.

               Prekomorske zemlje i područja

               Za potrebe ovog Protokola „prekomorske zemlje i državna područja” znači zemlje i državna područja iz četvrtog dijela Ugovora o osnivanju Europske zajednice koje su sadržane u popisu u nastavku:

               (Ovaj popis ne dovodi u pitanje status ovih zemalja i područja ili buduće promjene njihova statusa.)

               1.Prekomorske zemlje i područja koji imaju posebne odnose s Kraljevinom Danskom:

               –Grenland.

               2.Prekomorske zemlje i područja koji imaju posebne odnose s Francuskom Republikom:

               –Nova Kaledonija i pridružena područja,

               –Francuska Polinezija,

               –Saint-Pierre-et-Miquelon,

               –Saint Barthélemy,

               –Francuska južna i antarktička područja,

               –Wallis i Futuna.

               3.Prekomorske zemlje i državna područja koji imaju posebne odnose s Kraljevinom Nizozemskom:

               –Aruba,

               –Bonaire,

               –Curaçao,

               –Saba,

               –Sint Eustatius,

               –Sint Maarten.

               4.Prekomorske zemlje i područja koji imaju posebne odnose s Ujedinjenom Kraljevinom Velike Britanije i Sjeverne Irske:

               –Angvila,

               –Bermuda,

               –Kajmanski otoci,

               –Falklandski otoci,

               –Južna Georgija i Južni Sendvički Otoci,

               –Montserrat,

               –Pitcairn,

               –Sveta Helena i pridružena područja,

               –Britansko antarktičko područje,

               –Britansko Indijskooceansko područje,

               –Otoci Turks i Caicos,

               –Britanski Djevičanski otoci.”.

               Članak 7.

               Ova Odluka stupa na snagu [datum].

               Međutim, članci 3. i 4. primjenjuju se s učinkom od 1. srpnja 2013.

                     (1)
                  SL L 111, 24.4.2012., str. 2.

                     (2)
                  Odluka Europskog Vijeća 2012/419/EU od 11. srpnja 2012. o izmjeni statusa prekomorske zemlje Mayotte u odnosu na Europsku uniju (SL L 204, 31.7.2012., str. 131.).

                     (3)
                  Odluka Europskog Vijeća 2010/718/EU od 29. listopada 2010. o izmjeni statusa otoka Saint-Barthélemy u odnosu na Europsku uniju (SL L 325, 9.12.2010., str. 4.).

                     (4)
                  Odluka Vijeća 2013/755/EU od 25. studenoga 2013. o pridruživanju prekomorskih zemalja i područja Europskoj uniji („Odluka o prekomorskom pridruživanju”) (SL L 344, 19.12.2013., str. 1.).